रिटायर्ड सेना अधिकारी ने की थी दिलशान की हत्या  
चेन्नई में 13 वर्षीय लड़के दिलशान की हत्या में एक सेवानिवृत्त सैन्य अधिकारी को गिरफ्तार किया गया है, जिसने अपराध कबूल कर लिया है।
चेन्नई में 13 वर्षीय लड़के की मौत के एक हफ्ते बाद तमिलनाडु की सीबी-सीआईडी ने मामले में सफलता प्राप्त करते हुए एक सेवानिवृत्त सैन्य अधिकारी को गिरफ्तार किया है, जिसने घटना में शामिल होने की बात कबूल कर ली है।  सीआईडी पुलिस की अपराध शाखा के विशेष दल ने 58 वर्षीय लेफ्टिनेंट कर्नल (सेवानिवृत्त) कंदास्वामी रामराज को गिरफ्तार किया और दिलशान पर गोली चलाने के लिए इस्तेमाल में लाई गयी 0.3 एमएम की राइफल बरामद कर ली। गत रविवार को दिलशान को उस वक्त गोली लग गई थी, जब वह सेना के आवासीय इलाके में घुस आया था।  इस बारे में संवाददाताओं को जानकारी देते हुए सीबी-सीआईडी के अतिरिक्त डीजीपी आर शेखर ने कहा कि रामराज अप्रैल में सेवानिवृत्त हुए थे और उनका कार्यकाल बढ़ा दिया गया था। उन्होंने कहा कि रामराज ने अपराध कबूल कर लिया है और पुलिस को बताया कि वह पास के इलाकों से बादाम तोड़ने के लिए लगातार लड़कों के आने से नाराज थे और इसके चलते उन्होंने यह कदम उठाया।  शेखर ने कहा कि चेन्नई में नेपियर पुलिस के पास कूअम नदी से हथियार बरामद कर लिया गया है। उन्होंने बताया कि सैन्यकर्मियों समेत अनेक लोगों से पूछताछ के बाद जांच रामराज पर केंद्रित कर ली गई थी और सेना ने मामले में पूरा सहयोग दिया।  मदुरै के रहने वाले रामराज पर आईपीसी की धारा-302 के तहत मामला दर्ज कर लिया गया है और यहां अदालत में पेश किया जाएगा। आइलैंड ग्राउंड में सैन्य आवासों से लगे इंदिरा गांधी नगर इलाके का रहने वाला दिलशान उस समय गोली का शिकार हुआ, जब वह बादाम के फल तोड़ने की कोशिश में इलाके में आ गया था।  दिलशान के परिवार ने आरोप लगाया था कि सेना के किसी जवान ने उसे गोली मारी है। घटना के सिलसिले में पिछले कुछ दिनों में लेफ्टिनेंट कर्नल दर्जे के एक सैन्य अधिकारी समेत कुछ अफसरों व जवानों से पूछताछ की गई।